Irmandade Druídica Galaica

A **Irmandade Druídica Galaica** (IDG) é unha asociación relixiosa que representa o druidismo contemporáneo (ou *druidaria*) na zona da antiga Gallaecia (especialmente en Galiza e o norte de Portugal de hoxe en día).

A asociación viu a luz pública en novembro de 2011 co lanzamento da súa web, e foi constituída legalmente como entidade relixiosa en 2015. Está rexistrada, como tal, perante notario e no chamado Rexistro de Entidades Relixiosas do Ministerio de Xustiza español co número 022549. Así, a IDG transformouse na terceira asociación relixiosa do Estado Español (xusto despois da *Orden Druida Fintan* e a *Hermandad Druida Dun Ailline*, ambas de Cataluña), e a primeira na Galiza. Polo tanto, o druidismo é unha denominación recoñecida oficialmente por todas as institucións públicas dese país mais non conta con lugares de culto permanente.

Ademais, a IDG tamén está rexistrada na Axencia Tributaria e é membro da Rede do Patrimonio Cultural (Galiza) e da plataforma internacional *Celtic Druid Alliance* (CDA). Tamén está representada no grupo de Relixión, Espiritualidade, Conservación do Ambiente e Xustiza Climática da Unión Internacional para a Conservación da Natureza a través do seu *Durvate Mor* (arquidruída).

## Crenza 
A IDG afirma que o Druidismo é a “crenza nativa” do territorio galaico, baseado nas súas orixes celtas e presenza de moitas tradicións, folclore e crenzas antigas.

Como outros grupos neo-druídicos, a IDG toma a Natureza como ser supremo. Malia todo, e a diferenza doutros grupos, a IDG pode ser considerada máis estrita en termos de adhesión a algúns principios básicos. As súas crenzas principais poden resumirse en:

*Honra e respecto polos Devanceiros e Devanceiras e pola terra.
*Honra e respecto polas Deidades.
*Aceptación da complexidade da Natureza, o que implica que nada escapa a ela (e polo tanto nada é “sobrenatural”, por definición).
*Observancia do calendario druídico ou *Roda do Ano*, e observancia das normas e regulamentos internos da propia Irmandade.

## Organización 
A IDG está composta por *Caminhantes*. Este é o nome dado a membros activos da organización, dentro dos cales pódense encontrar algunhas persoas iniciadas formalmente, é dicir, persoas con responsabilidades relixiosas onde salienta a figura de *Durvate* (Druída/Druidesa). A persoa responsábel e representante da IDG é o *Durvate Mor* (arquidruída), un posto que na actualidade ocupa Xoán Milésio.

Contodo, a IDG distingue a figura de *Druidista*. Isto é alguén que cre no Druidismo como relixión, ou segue algún grupo druídico, pero de maneira anónima ou sen ser parte activa del. Para a IDG isto é algo equivalente a ser simplemente un ou unha “crente”, como en calquera outra relixión.

O grupo é totalmente auto-financiado a través de doazóns voluntarias e venda dalgún material, rexeitando todo tipo de apoio económico das institucións públicas como parte do seu principio de separación entre “igrexa e estado”. Igualmente, todos os servizos que ofrece (casamentos, cerimonias e ritos, etc) son sempre de carácter gratuíto.

## Participación social e política 
A IDG afirma que o Druidismo debe servir e defender a comunidade e a sociedade onde opera e, por este motivo, as persoas *Druidistas* poden participar en causas afíns aos principios do propio Druidismo. Deste xeito, a IDG ten estado presente (como grupo ou vía algúns dos seus membros) nunha serie de actos e iniciativas ambientais, sociais e culturais como por exemplo polo benestar animal, protección do patrimonio, protección da paisaxe, defensa da cultura e lingua galegas, etc. Por exemplo, a IDG é unha das entidades co-organizadoras habituais das *Jornadas Galaico-Portuguesas* de Pitões (Montalegre, Portugal), xunto do concello local e outras institucións e asociacións.

Ademais, a IDG repetiu en varias ocasións a súa política de "tolerancia cero" cara ao maltrato animal, racismo, sexismo ou homofobia.

## Notas 
## Véxase tamén 
### Outros artigos 
* Neodruidismo
* Neopaganismo celta
* Politeísmo celta
* Neopaganismo
* Druída
### Ligazóns externas 
* Web principal da *Irmandade Druídica Galaica* (IDG)
* Perfil oficial en Twitter
* Perfil oficial en Instagram
* Perfil oficial en Facebook